Ψαροχώρι

[thumb|right|275px|Πλωτό ψαροχώρι στον [Κόλπος του Χα Λονγκ|Κόλπο Χα Λονγκ του Βιετνάμ]]
**Ψαροχώρι** ονομάζεται ένα χωριό η οικονομία του οποίου βασίζεται στην αλιεία (ψάρεμα) ψαριών και θαλασσινών. Τα ψαροχώρια είναι παραθαλάσσια ή παραλίμνια (ή σχεδόν) και συνήθως βρίσκονται κοντά σε κάποιο αλιευτικό πεδίο. Το σύνολο των ηπείρων και των νησιών της Γης έχει άθροισμα μήκους ακτογραμμών  περίπου 356 χιλιάδες χιλιόμετρα. Από τη Νεολιθική εποχή μέχρι σήμερα αυτή η τεράστια γραμμή (στην οποία πρέπει να προστεθούν και οι όχθες των λιμνών και των μεγάλων ποταμών) έχει βαθμιαία σε μεγάλο μέρος της καταστεί διάστικτη με ψαροχώρια, τα περισσότερα εκ των οποίων διατηρούν σήμερα παραδοσιακό χαρακτήρα.

## Χαρακτηριστικά
[thumb|right|245px|Τα ψαροχώρια έχουν συνήθως ένα λιμανάκι γεμάτο με ψαρόβαρκες και ψαροκάικα, όπως αυτό το [ντχόνι από τις Μαλδίβες.]]
Τα ψαροχώρια είναι συχνά κάπως απομονωμένα και κτισμένα γύρω από ένα μικρό φυσικό λιμάνι, που προσφέρει ένα φυσικό καταφύγιο για τον αλιευτικό στολίσκο των κατοίκων, ο οποίος αποτελείται από ψαρόβαρκες και ψαροκάικα. Το χωριό χρειάζεται χώρο για την ασφαλή εκφόρτωση των ψαριών και την ασφαλή φύλαξη των σκαφών όταν δεν χρησιμοποιούνται. Υπάρχουν ωστόσο και αρκετά ψαροχώρια χωρίς λιμανάκι, ιδίως σε λίμνες με ομαλές όχθες. Π.χ. στη Λίμνη Νιάσα το κάθε χωριό έχει τη δική του ομαλή όχθη. Αν κάποιος ψαράς από άλλο χωριό ξεφορτώσει ψάρια εκεί, τότε δίνει μέρος της ψαριάς του στον επικεφαλής του χωριού στο οποίο ανήκει η όχθη. Τα αλιευτικά σκάφη ενός χωριού είναι συνήθως χαρακτηριστικά της ακτής ή όχθης του. Οι παραδοσιακές ψαρόβαρκες και ψαροκάικα έχουν εξελιχθεί ανά τους αιώνες, έτσι ώστε να ανταποκρίνονται στις κατά τόπους συνθήκες, όπως τα υλικά που είναι διαθέσιμα τοπικώς για τη ναυπηγική, τις θαλάσσιες συνθήκες που επικρατούν και τις ιδιότητες των τοπικών αλιευτικών πεδίων.

Μερικά ψαροχώρια είναι κατά κυριολεξία και όχι απλώς μεταφορικά «πάνω στο κύμα», ιδίως στην ανατολική Ασία και τη νοτιοανατολική Ασία, όπως τα πλωτά/επιπλέοντα χωριά ψαράδων στον Κόλπο Χα Λονγκ του Βιετνάμ, τα πασσαλόπηκτα σπίτια του Τάι Ο κοντά στο Χονγκ Κονγκ και τα *κελόνγκ* που βρίσκονται στα νερά της Μαλαισίας, των Φιλιππίνων και της Ινδονησίας. Κάποια άλλα ψαροχώρια είναι κτισμένα επάνω σε επιπλέοντα νησιά, όπως τα *phumdi* στη Λίμνη Λοκτάκ της βορειοανατολικής Ινδίας και τα νησιά των Ούρους στη λίμνη Τιτικάκα της Νότιας Αμερικής.

Εκτός από την αλιεία, στα ψαροχώρια ευδοκιμούν συχνά και άλλες οικονομικές δραστηριότητες, όπως η χειροτεχνία, οι μεταφορές, κτηματομεσιτικές και άλλες επιχειρήσεις. Εκτός αυτών, υπάρχουν και επιχειρήσεις που εξαρτώνται από την αλιεία, όπως η επεξεργασία και το εμπόριο των ψαριών, η ναυπηγική και η ναυπηγοεπισκευαστική. Μέχρι τον 19ο αιώνα, σε πολλά χωριά το εισόδημα συμπληρωνόταν με την περισυλλογή χρήσιμων αντικειμένων από κοντινά ναυάγια και με το λαθρεμπόριο.


Αρχείο:Po Toi O.jpg|Το Πο Τόι Ο είναι μικρό αλλά δραστήριο ψαροχώρι κοντά στο Χονγκ Κονγκ.
Αρχείο:Jurmos-bebyggelse-2005.jpg|Ψαροχώρι στο νησί Γιούρμο της Φινλανδίας
Αρχείο:Portofino-Senpai.jpg|Το Πορτοφίνο, που ιδρύθηκε τη ρωμαϊκή εποχή, είναι γραφικό ψαροχώρι της βορειοδυτικής Ιταλίας.
Αρχείο:Polperro 5.jpg|Το Πολπέρο, στη νότια ακτή της Κορνουάλης, δραστήριο λιμάνι στο ψάρεμα και το λαθρεμπόριο από τον 12ο αιώνα μ.Χ.


Στις λιγότερο ανεπτυγμένες χώρες, μερικά παραδοσιακά ψαροχώρια διατηρούν χαρακτήρα και πρακτικές που έχουν μεταβληθεί ελάχιστα τους τελευταίους πολλούς αιώνες. Αντιθέτως, στις πιο ανεπτυγμένες χώρες, τα παραδοσιακά ψαροχώρια αλλάζουν εξαιτίας κοινωνικοοικονομικών παραγόντων, όπως η βιομηχανική αλιεία και η αστικοποίηση. Με τον καιρό κάποια ψαροχώρια αναπτύσσονται πέρα από τον αρχικό χαρακτήρα τους: πριν από επτά αιώνες η Σαγκάη ήταν ένα μικρό ψαροχώρι. Τις πρόσφατες δεκαετίες πολλά ψαροχώρια γίνονται όλο και περισσότερο στόχος τουριστικών και ψυχαγωγικών επιχειρήσεων. Η ερασιτεχνική αλιεία και ο ιχθυοτουρισμός, καθώς και τα σκάφη αναψυχής, μπορεί να αποτελούν πλέον σημαντικά οικονομικά μεγέθη, και τα παραδοσιακά ψαροχώρια είναι συχνά σε ευνοϊκή θέση ώστε να επωφεληθούν από αυτά. Η σημασία τους για τον τουρισμό έχει αυξηθεί τόσο πολύ, ώστε η κυβέρνηση της Κορέας δημιουργεί 48 ψαροχώρια ειδικά για την ικανότητά τους να προσελκύουν τουρίστες. Το 2004 η Κίνα ανέφερε ότι έχει 8.048 ψαροχώρια.

## Παραπομπές